RAPORT AL COMISIEI CĂTRE PARLAMENTUL EUROPEAN ȘI CONSILIU privind punerea în aplicare a Regulamentul (CE) nr. 716/2007 al Parlamentului European și al Consiliului din 20 iunie 2007 privind statisticile comunitare legate de structura și activitatea filialelor străine /* COM/2012/0249 final */





RAPORT AL COMISIEI CĂTRE PARLAMENTUL EUROPEAN ȘI CONSILIU privind punerea în aplicare a Regulamentul (CE) nr. 716/2007 al Parlamentului European și al Consiliului din 20 iunie 2007 privind statisticile comunitare legate de structura și activitatea filialelor străine 1. Introducere Obiectivul principal al Regulamentului (CE) nr. 716/2007 al Parlamentului European și al Consiliului privind statisticile comunitare legate de structura și activitatea filialelor străine (Regulamentul FATS) este de a institui un cadru comun și standarde de calitate statistică pentru producerea sistematică de statistici comparabile privind filialele străine. În conformitate cu articolul 12 din Regulamentul (CE) nr. 716/2007, Comisia prezintă un raport Parlamentului European și Consiliului cu privire la punerea în aplicare a regulamentului până la data de 19 iulie 2012. Raportul trebuie să fie elaborat de Eurostat și trebuie, în mod deosebit: (1) să evalueze calitatea statisticilor produse; (2) să evalueze beneficiile generate de acestea pentru Comunitate, statele membre, furnizorii și utilizatorii informațiilor statistice ale statisticilor produse, în raport cu cheltuielile efectuate; (3) să evalueze evoluția studiilor pilot și a aplicării acestora; (4) să identifice domeniile în care s-ar putea aduce îmbunătățiri și modificări considerate necesare din perspectiva rezultatelor obținute și a costurilor implicate. Articolul 2 din Regulamentul FATS prevede definiții ale statisticilor privind filialele străine în care statisticile interne privind filialele străine (FATS interne) înseamnă statisticile care descriu activitatea filialelor străine rezidente în țara de compilare[1] și statisticile externe privind filialele străine (FATS externe) înseamnă statisticile care descriu activitatea filialelor străine în străinătate controlate de către economia de compilare[2]. În conformitate cu articolul 7 din Regulamentul (CE) nr. 716/2007, care conține o obligație de a „publica un manual de recomandări care conține definițiile relevante și orientări suplimentare privind statisticile comunitare produse în temeiul prezentului regulament”, prima ediție a Manualului de recomandări referitoare la statisticile privind filialele străine (manualul de recomandări FATS) a fost publicată în 2007 și de atunci a fost revizuită de două ori de către Eurostat, în colaborare cu experți din statele membre[3]. Acesta urmărește stabilirea de metodologii și orientări pentru colectarea și compilarea unor statistici interne și externe referitoare la filialele străine din Uniunea Europeană (UE). Definiția termenului de „filială străină” de la articolul 2 din Regulamentul (CE) nr. 716/2007 utilizează trei noțiuni, și anume: control, unitate instituțională și rezidență. Întrucât aceste noțiuni au un caracter foarte general, ele trebuie definite mai exact, pentru a se asigura o compilare armonizată a datelor. Manualul de recomandări FATS conține o definiție mai specifică a acestor termeni și explică conceptul de „unitate instituțională care deține controlul ultim” (UIC), care urmează să fie aplicate de către autoritățile naționale de statistică cu ocazia elaborării statisticilor FATS: Unitate instituțională a unei filiale străine care deține controlul ultim înseamnă unitatea instituțională care aparține lanțului de control al unei filiale străine și care nu este controlată de o altă unitate instituțională. Statele membre UE trebuie să furnizeze Eurostat informațiile necesare în conformitate cu Regulamentul (CE) nr. 716/2007, regulamentele de punere în aplicare și de modificare a regulamentelor Comisiei și orientările din manualul de recomandări FATS. Prezentul raport examinează cele mai importante aspecte ale punerii în aplicare a Regulamentului (CE) nr. 716/2007, conform informațiilor furnizate de către statele membre, precum și măsurile luate de Comisie pentru a asigura o înaltă calitate a datelor statistice europene privind activitățile filialelor străine. 2. Măsuri de punere în aplicare Regulamentul FATS stabilește cadrul comun pentru elaborarea statisticilor FATS. Cu toate acestea, în scopul producerii de date comparabile și armonizate între statele membre, precum și pentru a reduce riscul de erori în procesul de transmitere a datelor, este necesar să se specifice formatul tehnic al datelor și procedura de transmitere care trebuie urmată. În plus, a trebuit să fie acordate derogări pentru anumite state membre pentru a le permite să efectueze adaptările necesare ale sistemelor lor naționale de statistici. În urma adoptării regulamentului privind revizuirea nomenclaturii statistice a activităților economice NACE Revizia 2[4], a fost necesară, de asemenea, adaptarea nivelurilor de clasificare pe activități pentru FATS. Pentru a ține seama de toate aceste schimbări, au fost adoptate următoarele regulamente de modificare: (1) Regulamentul (CE) nr. 364/2008 al Comisiei din 23 aprilie 2008 de punere în aplicare a Regulamentului (CE) nr. 716/2007 al Parlamentului European și al Consiliului în ceea ce privește formatul tehnic pentru transmiterea statisticilor privind filialele străine și derogările care urmează a fi acordate statelor membre; (2) Regulamentul (CE) nr. 747/2008 al Comisiei din 30 iulie 2008 de modificare a Regulamentului (CE) nr. 716/2007 al Parlamentului European și al Consiliului privind statisticile comunitare legate de structura și activitatea filialelor străine, referitor la definițiile caracteristicilor și punerea în aplicare a NACE Rev. 2; (3) Regulamentul (CE) nr. 834/2009 al Comisiei din 11 septembrie 2009 de punere în aplicare a Regulamentului (CE) nr. 716/2007 al Parlamentului European și al Consiliului privind statisticile comunitare legate de structura și activitatea filialelor străine, în ceea ce privește rapoartele de calitate. De asemenea, Eurostat a publicat manualul de recomandări sus-menționat (în curs de revizuire la momentul redactării prezentului raport), care conține definiții exacte și instrucțiuni către statele membre asupra modului de compilare a datelor. 3. Principalele seturi de date vizate Statisticile referitoare la filialele străine (FATS) sunt esențiale pentru a evalua în mod adecvat impactul întreprinderilor aflate sub control străin asupra economiei Uniunii Europene. FATS facilitează, de asemenea, monitorizarea eficienței pieței interne și integrarea progresivă a economiilor în contextul globalizării. Anexa I secțiunea 2 din Regulamentul (CE) nr. 716/2007 stabilește numărul de caracteristici care urmează să fie compilate: FATS interne: Cele 11 caracteristici principale (variabile) acoperite de statisticile FATS interne sunt: · variabilele privind „demografia întreprinderilor” (de exemplu, numărul de întreprinderi); · variabilele „aferente producției” (de exemplu, cifra de afaceri, valoarea adăugată la costul factorilor); · variabilele „aferente mijloacelor de producție”: forță de muncă (de exemplu, efectivul salariaților, costurile cu personalul); bunuri și servicii (de exemplu, totalul achizițiilor de bunuri și servicii) FATS externe: Datele trebuie furnizate pentru 3 variabile obligatorii și 8 variabile facultative. Variabilele obligatorii sunt: · variabila privind „demografia întreprinderilor” - numărul de întreprinderi; · variabila „aferentă producției” – cifra de afaceri; · variabila „aferentă mijloacelor de producție”: forță de muncă – efectivul salariaților. Lista variabilelor facultative este prezentată în detaliu în manualul de recomandări FATS. Variabilele ar trebui să fie furnizate în mod defalcat în funcție de țara în care este localizată filiala străină și de activitatea acesteia, astfel cum este specificat în anexa III la Regulamentul FATS. 4. Calitatea datelor statistice produse Statelor membre li se solicită să furnizeze Comisiei un raport anual privind calitatea care urmează să fie utilizat pentru a evalua calitatea datelor transmise către Eurostat[5]. Eurostat și autoritățile statistice naționale colaborează îndeaproape pentru a asigura respectarea termenelor, precizia, fiabilitatea și coerența statisticilor FATS. Mai mult, manualul de recomandări FATS, care este documentul de referință conținând detaliile tehnice, garantează consolidarea caracterului comparabil al datelor și reflectă evoluțiile metodologice recente. Analiza care urmează se referă la rezultatele celor mai recente rapoarte disponibile privind calitatea datelor FATS pentru anul de referință 2009, pentru care întregul set de date ar trebui să fie disponibil pentru prima dată pentru toate cele 27 de state membre. Se poate deduce faptul că nu toate statele membre sunt în deplină conformitate cu legislația privind FATS: Aspecte privind calitatea || FATS interne || FATS externe Respectarea termenelor || 21 din 27 || 23 din 27 Acoperire || 81 % || 94 % Precizie || Acceptabilă || Acceptabilă Coerență || 25 din 27 - 2 state membre produc date FATS interne independent de SSI (a se vedea capitolul 4.7) || 20 din 27 - coduri de nomenclatură corespunzătoare pentru ISD (a se vedea capitolul 4.7) și FATS trebuie să fie introduse de către 7 state membre Comparabilitate între țări || 27 din 27 || 26 din 27 (conceptul UCI nu este aplicat de către Grecia la momentul redactării prezentului raport) 4.1. Respectarea termenelor Termenele sunt stabilite în secțiunea 5 a anexelor I și II la Regulamentul (CE) nr. 716/2007 și specificate mai precis în manualul de recomandări FATS 2009. Termenele pentru trimiterea datelor FATS interne și FATS externe către Eurostat sunt exprimate în luni de la sfârșitul anului de referință: t+20 Respectarea termenului de raportare pentru anul de referință 2009 poate fi rezumată după cum urmează: · 21 de țări au transmis seturile lor de date FATS interne la timp; · 23 de țări au transmis seturile lor de date FATS externe la timp; Au fost acordate derogări de la dispozițiile Regulamentului FATS anumitor state membre pentru a le permite să efectueze adaptările necesare sistemelor lor naționale de statistici. Aceasta vizează în special elaborarea de noi registre statistice și metodele de colectare a datelor. Pentru datele FATS externe, a fost acordată o derogare completă Franței, Luxemburgului, Spaniei, Regatului Unit și Norvegiei pentru anii de referință 2007 și 2008. În plus, Luxemburgul a obținut o derogare completă pentru anii de referință 2007 și 2008 în ceea ce privește furnizarea de date FATS interne. În rezumat, respectarea termenului de raportare pentru 2009 a fost satisfăcătoare, iar punctualitatea s-a îmbunătățit în comparație cu transmiterea datelor pentru anul de referință 2007, atunci când numai 18 țări pentru datele FATS interne, și numai 16 țări pentru datele FATS externe au fost furnizate în termenul stabilit. A fost stabilită o procedură de control al respectării termenelor și Eurostat lucrează împreună cu acele state membre care nu respectă încă pe deplin termenele. 4.2. Accesibilitatea datelor FATS comunicate Toate datele FATS, precum și explicațiile cuprinzătoare, specializate și detaliate ale aspectelor metodologice (metadatele), sunt disponibile gratuit pe site-ul internet al Eurostat în cadrul temei „Industrie, comerț și servicii”[6] sau prin intermediul funcției de căutare. Statisticile FATS sunt publicate, de asemenea, la nivel național, în cadrul competențelor autorităților statistice naționale, ceea ce sporește accesibilitatea datelor. Baza de date „FATS – statistici privind filialele străine” oferă informații detaliate privind procesele statistice, chestiunile juridice, normele de confidențialitate și descrierea metodelor naționale de colectare a datelor[7]. Explicații concise ale conceptelor statistice sunt publicate într-un nou dicționar online în stil wiki și oferite sub formă de răspunsuri la rubrica „Întrebări frecvente”. Agregatele UE privind datele FATS interne și externe definitive pe anul 2009 vor fi calculate pe baza datelor disponibile, furnizate de statele membre, iar în cazul absenței datelor, pe baza estimărilor. Agregatele UE neconfidențiale vor fi publicate pe site-ul internet al Eurostat în 2012 și pot fi descărcate gratuit. 4.3. Sfera de cuprindere a datelor transmise la Eurostat Sfera de cuprindere a datelor este calculată ca fiind numărul de valori furnizate față de numărul total de valori solicitate. Furnizarea unor seturi de date complete este crucială pentru producția de agregate UE. Datele absente limitează interpretarea și valoarea informativă a statisticilor FATS. În cursul primei runde de raportare pentru anul de referință 2007, 3 state membre ale UE au fost în măsură să furnizeze seturi complete de date pentru datele FATS interne, și 13 state membre pentru datele FATS externe. Pentru anul de referință 2009, caracterul complet al datelor s-a îmbunătățit în mod considerabil. Pentru datele FATS externe, procentul valorilor absente a scăzut de la 21% la 6%, întrucât doar 5 țări au raportat date absente, în timp ce 22 de state membre au furnizat seturi complete de date. Pentru datele FATS interne, cota generală de date absente a scăzut de la 47% în 2007 la 19% în 2009, întrucât 9 state membre ale UE au furnizat 100% din datele solicitate. Tabelul 2: Sfera de cuprindere și confidențialitatea datelor FATS interne și externe în 2009, sub formă de procentaj Țări[8] || Total de celule transmise ca % din celulele solicitate prin Regulamentul FATS || Proporția de celule transmise care sunt confidențiale (%) || FATS interne || FATS externe || FATS interne || FATS externe Țări mari || 85 || 96 || 26 || 14 Țări medii || 78 || 87 || 14 || 21 Țări mici || 84 || 100 || 18 || 20 TOATE || 81 || 94 || 17 || 20 4.4. Confidențialitatea Există o legătură între procentul de date confidențiale și relevanța statisticilor. Dacă un procent ridicat din date sunt confidențiale, statisticile nu vor corespunde îndeajuns nevoilor utilizatorilor. Tabelul 2 de mai sus prezintă măsura în care confidențialitatea a redus disponibilitatea datelor pentru datele FATS interne și externe. Ratele de confidențialitate globale sunt de 17 % și respectiv, 20 %. 4.5. Relevanța pentru utilizatori Datele FATS sunt din ce în ce mai utilizate pentru evaluarea aspectelor și efectelor globalizării. Un indicator al relevanței datelor FATS pentru utilizatorii datelor Eurostat este numărul de date sau publicații descărcat de pe site-ul internet al Eurostat până în 2011. Cifrele prezentate în tabelul de mai jos reprezintă datele consultate de utilizatori în cursul anilor 2010 și 2011 și care erau disponibile la secția privind publicațiile de pe site-ul internet al Eurostat. Tabelul 3: Numărul de date accesate în 2010 și 2011 Seturi de date descărcate gratuit, în total || 8 128 Anul 2010 || 3 616 Anul 2011 || 4 512 Pentru 2011, se poate observa o creștere de aproape 25 %, aducând numărul de descărcări la 4 512. Această creștere era preconizată întrucât acesta este un domeniu nou și interesul manifestat de către utilizatori este în continuă creștere. Principalii utilizatori ai datelor FATS sunt Comisia (Direcția Generală Comerț, Direcția Generală Piață Internă și Servicii, Direcția Generală Întreprinderi și Industrie), organizații internaționale (OCDE, OMC, ONU), ministere, camere de comerț, sindicate, jurnaliști, cercetători, ambasade, federații, entități de promovare a întreprinderilor, etc. 4.6. Precizia Precizia se verifică prin identificarea oricăror devieri de la Regulamentul FATS și de la manualul de recomandări FATS, precum și prin organizarea de controale periodice de validare a calității. 4.6.1. Clasificarea eronată Clasificarea eronată se referă la alocarea unităților statistice la o clasă eronată, într-o anumită nomenclatură, de exemplu o întreprindere clasificată în sectorul comercial în loc de cel industrial. Principala problemă identificată la această rubrică este codificarea corectă a activității economice a filialelor. Această informație poate fi absentă, ambiguă sau eronată și verificarea încrucișată cu registrele de întreprinderi ar putea să nu fie posibilă. Pentru a detecta codurile eronate se pun în aplicare controale de plauzibilitate. Pentru datele FATS externe, acoperirea insuficientă a unităților de raportare constituie un alt aspect care trebuie abordat. Principalul motiv de acoperire insuficientă cuprinde pragurile importante aplicate de unele state membre. Un alt motiv este imposibilitatea juridică sau reală de a chestiona persoanele fizice. În sfârșit, decalajul în timp dintre crearea unui nou grup de întreprinderi și prezența sa în registrele disponibile și în alte baze de date poate provoca excluderea acestei unități de raportare din cadrul demografic. 4.6.2. Non-răspunsul Non-răspunsul din partea unităților are loc atunci când nu toate unitățile de raportare din eșantion participă la sondaj. Aproape toate statele membre au subliniat faptul că întreprinderile mari, care contribuie în mare măsură la rezultatele finale, sunt, în general, mult mai bine motivate să răspundă la chestionar decât întreprinderile mai mici. Prin urmare, chiar dacă rata de non-răspuns neponderat poate fi, în unele cazuri, importantă, partea efectiv absentă din statistici este mult mai puțin semnificativă. Au fost aplicate mai multe metode de reducere a incidenței non-răspunsului. Majoritatea țărilor au utilizat atenționări scrise și/sau telefonice pentru non-respondenți. Măsuri juridice (de exemplu, amenzi) stau la dispoziția persoanelor responsabile cu elaborarea datelor care au o bază legală pentru efectuarea sondajului și în cazul în care completarea chestionarului este obligatorie. Cu toate acestea, astfel de măsuri sunt luate în considerare doar în ultimă instanță, deoarece bunele contacte cu întreprinderile sunt importante pentru toate cererile de date viitoare, inclusiv pentru alte domenii statistice. 4.7. Coerența și comparabilitatea 4.7.1. Coerența Coerența a două sau mai multe rezultate statistice se referă la măsura în care procesele statistice prin care acestea au fost generate au utilizat aceleași concepte – clasificări, definiții, populații țintă și metode armonizate[9]. Populația țintă este populația teoretică de unități care sunt vizate de anchetă și pentru care ar trebui să fie elaborate statisticile. În contextul datelor FATS externe, există o diferență între populația țintă a unităților statistice (pe care sunt colectate datele) și populația țintă a unităților de raportare (de la care se colectează datele). Pentru datele FATS interne, populația unităților statistice este în cele mai multe cazuri, egală cu populația unităților de raportare. Statisticile structurale de întreprinderi (SSI), investițiile străine directe (ISD) și statisticile privind cercetarea și dezvoltarea (C&D) evaluează elemente ale aceluiași fenomen ca datele FATS – internaționalizarea întreprinderilor – și constituie domenii statistice strâns legate. Această similitudine în substanță se exprimă, de asemenea, în practica elaborării și datele sunt adesea elaborate pornind de la aceeași anchetă. Prin urmare, este important ca rezultatele să nu difere prea mult unele de altele. Datele FATS interne Întrucât definițiile caracteristicilor economice și defalcarea pe activități pentru populația din datele FATS interne sunt coerente cu cele pentru populația din statisticile structurale de întreprinderi (SSI) (Regulamentul nr. 716/2007, anexa I, secțiunea 2), datele trebuie să fie, de asemenea, coerente. Datele FATS interne, ca un subansamblu al statisticilor SSI, ar trebui să utilizeze toate datele disponibile din SSI. Cu toate acestea, 2 țări au produs date FATS interne în mod independent de SSI și populațiile nu au putut fi comparate. În 3 țări, populația din datele FATS interne este mai mică decât partea relevantă a populației acoperite de ancheta SSI, și 6 țări au confirmat că populația din datele FATS interne a fost extinsă peste partea relevantă populației acoperite de ancheta SSI. Faptul că populațiile nu sunt în totalitate coerente nu înseamnă neapărat că datele nu sunt coerente. Dimpotrivă, adaptarea populației SSI pentru a servi nevoilor FATS ar trebui să îmbunătățească calitatea datelor. Datele FATS externe Pentru datele FATS externe, în majoritatea cazurilor, inventarul anual al investițiilor străine directe (ISD) sau o anchetă FATS specifică se utilizează ca punct de plecare. Datele se colectează prin anchetarea întreprinderilor rezidente. Colectarea datelor este, de obicei, bazată pe anchete cenzitare. Majoritatea țărilor au confirmat că au folosit aceleași coduri de activitate nerezidentă atât pentru stocurile de investiții străine directe în străinătate cât și pentru datele FATS externe; 7 țări au răspuns că au aplicat coduri diferite. 4.7.2. Comparabilitatea a) Comparabilitate între țări Analiza amănunțită a datelor de către Eurostat asigură o îmbunătățire continuă a comparabilității între țări. Datorită definițiilor și nomenclaturilor comune, comparabilitatea datelor între țări este destul de ridicată. Diferențele între țări devin tot mai ușor explicabile. Rămân unele probleme, deoarece o țară nu a recurs la conceptul de UIC. Acest fapt, totuși, nu afectează în mod semnificativ calitatea agregatelor totale. Începând cu anul de referință 2010, conceptul de UIC a fost deja aplicat în toate statele membre ale UE. b) Comparabilitate în timp Incoerențele în timp apar atunci când datele colectate pentru o anumită perioadă de referință nu sunt pe deplin compatibile cu datele din următoarele perioade datorită unui număr de particularități într-o anumită perioadă de timp. În acest caz, se vorbește despre o ruptură în seriile cronologice. Datele FATS interne Pentru anii de referință până în 2006, datele sunt disponibile doar pentru țările care le-au transmis în mod voluntar. Începând cu anul de referință 2007, colectarea datelor a fost obligatorie. Pe de altă parte, anumite țări au început să aplice metodologia comună convenită, inclusiv conceptul de UIC. Această schimbare importantă de metodologie a avut drept rezultat o ruptură structurală în datele pentru toate țările. O altă ruptură structurală a apărut odată cu datele pentru 2008, primul an de referință pentru care datele au fost elaborate conform nomenclatorului de activități revizuit [Regulamentul (CE) nr. 1893/2006, care instituie Nomenclatorul statistic al activităților economice NACE a doua revizuire (NACE Rev 2)]. Prin urmare, datele FATS interne din 2008 nu pot fi comparate în mod direct cu anii de referință precedenți. Din acest motiv, în baza de date online a Eurostat a fost creat un tabel separat pentru datele FATS interne începând cu anul de referință 2008. Comparația directă este posibilă numai la nivelul activității totale și pentru secțiunile și diviziunile NACE în care nu au existat modificări. Datele FATS externe În cadrul datelor FATS externe, unele țări au elaborat în mod voluntar serii de date începând cu 2004. Pentru anul de referință 2007, elaborarea și transmiterea datelor FATS externe a devenit obligatorie. Aplicarea Regulamentului FATS a dus la o ruptură structurală în cadrul seriilor cronologice disponibile, în principal datorită introducerii unei schimbări metodologice importante – conceptul de UIC. Aceasta constituie, de asemenea, principala explicație a faptului că datele de dinainte de 2007 și datele începând din 2007 nu pot fi comparate în majoritatea țărilor. Pentru a reflecta acest fapt, datele FATS externe din baza de date online a Eurostat sunt divizate în tabele separate care conțin date de dinainte și de după 2007. În ceea ce privește punerea în aplicare a Regulamentului (CE) nr. 1893/2006 de stabilire a Nomenclatorului statistic al activităților economice NACE Revizia 2, statele membre trebuie să aplice noul nomenclator de activități din anul de referință 2010 pentru datele FATS externe. Aceasta va duce la o altă ruptură structurală începând din 2010. În rezumat, calitatea datelor prezentate de statele membre indică o largă conformitate și o îmbunătățire constantă comparativ cu anii precedenți. Cadrul metodologic stabilit de regulament este în permanentă dezvoltare mulțumită consultărilor reciproce și reuniunilor consacrate unei teme în mod deosebit. Eurostat colaborează și cu alte organizații internaționale pentru a spori comparabilitatea datelor și a metodelor dincolo de granițele Uniunii Europene. 5. Costurile și sarcina administrativă a statisticilor privind filialele străine Majoritatea statelor membre nu măsoară această sarcină în termeni cantitativi și, prin urmare, pot furniza doar evaluări calitative. Prin urmare, orice estimare a costurilor implicate în colectarea și difuzarea de statistici privind filialele străine nu este ușor cuantificabilă. Există un spectru larg de surse de date FATS care sunt utilizate și pentru producerea de alte date statistice sau legate de raportările instituțiilor financiare și ale întreprinderilor către autoritățile de reglementare. Prin urmare, este dificil de diferențiat între costurile specifice pentru colectarea și producerea datelor privind filialele străine și costul total suportat pentru colectarea datelor utilizate frecvent în alte scopuri. În plus, în anumite state membre, datele pot fi colectate de două instituții diferite, și anume, banca centrală națională și biroul național de statistică, ceea ce complică și mai mult obținerea de estimații fiabile. Datele FATS interne Cea mai mare parte a volumului de muncă și a sarcinii respondenților necesare pentru producția de date statistice FATS interne poate fi atribuită resurselor necesare pentru producerea unui set mare de date statistice aferente statisticilor structurale de întreprindere [Regulamentul (CE) nr. 295/2008 privind statisticile structurale de întreprindere]. În ceea ce privește sinteza estimărilor furnizate de statele membre, se poate concluziona că activitățile suplimentare aferente punerii în aplicare a Regulamentului (CE) nr. 716/2007 pentru datele FATS interne a necesitat doar un aport modest de muncă suplimentară. Datele FATS externe Investițiile străine directe (ISD) și datele FATS externe sunt domenii statistice strâns legate, întrucât amândouă măsoară elemente de internaționalizare a întreprinderilor. Această similitudine în substanță se exprimă și în practica elaborării, iar datele FATS sunt adesea compilate pornind de la aceeași anchetă privind ISD. Prin urmare, este dificil să se determine costurile suplimentare atribuite producției de date statistice FATS externe Cu toate acestea, în 2007 a fost efectuat un studiu privind rentabilitatea și rezultatele arată că o mare majoritate a statelor membre poate produce date FATS externe la un cost redus sau mediu. Atât pentru datele FATS interne cât și externe, autoritățile statistice naționale au confirmat că vor introduce unele măsuri la nivel național pentru reducerea sarcinii administrative, în special prin utilizarea într-o mai mare măsură a datelor administrative, prin organizarea de colectări de date online și prin îmbunătățirea actualelor chestionare electronice. 6. progresele și implementarea de studii pilot Studii pilot pentru datele FATS interne și externe sunt prevăzute la articolul 5 din Regulamentul (CE) nr. 716/2007 în vederea evaluării relevanței și fezabilității colectării unor variabile suplimentare. Alineatul (4) din acest articol indică faptul că studiile pilot constituie baza oricărei noi decizii privind măsurile de punere în aplicare, inclusiv a deciziilor referitoare la domeniul de aplicare a colectării de date pentru FATS interne și externe. Aceasta reflectă importanța acordată studiilor pilot pentru viitoarea organizare a elaborării datelor FATS în cadrul UE. Prima rundă de studii pilot a fost lansată în 2006. A doua rundă a avut loc în 2007. Țările participante au testat fezabilitatea aplicării unor variabile suplimentare și ulterior au transmis datele elaborate către Eurostat. Pentru datele FATS interne, colectarea datelor pentru secțiunile M, N și O, precum și pentru variabilele referitoare la C&D pentru NACE Rev.1.1 secțiunile G, H, I, K, M, N și O (și pentru nomenclatura corespunzătoare din NACE Rev.2) pare fezabilă cu un efort relativ mic fie din partea întreprinderilor fie a autorităților naționale de statistică. În cazul în care fezabilitatea este confirmată de toate statele membre și nevoile utilizatorilor sunt reconfirmate, elaborarea datelor FATS interne va fi prelungită pentru a acoperi, în mod regulat, aceste variabile. Dacă examinăm datele FATS externe, cel puțin trei dintre variabilele pilot ar putea fi considerate drept fezabile: costurile cu personalul, valoarea adăugată la costul factorilor și investițiile brute în bunuri corporale. O mare majoritate a statelor membre participante au concluzionat că aceste trei variabile ar putea fi obținute destul de ușor de la întreprinderi, deoarece ele rezultă, în mod direct sau aproape direct, din sistemele contabile. Pe de altă parte, colectarea variabilelor legate de comerț, care sunt importante pentru analiza globalizării, pare a fi mai puțin fezabilă, cel puțin pentru moment. Acestea ar fi extrem de costisitoare și mai greu de obținut de la acele grupuri de întreprinderi care sunt importante pentru FATS, și anume, cele mai mari grupuri. În concluzie, mai multe studii pilot au fost puse în aplicare de către statele membre participante. Rezultatele lor oferă o mai bună imagine a domeniului de aplicare pentru elaborarea variabilelor suplimentare în datele FATS interne și externe care au fost definite ca fiind facultative în Regulamentul FATS. Comisia are rezerve cu privire la propunerea ca toate variabilele pilot să devină obligatorii, deoarece aceasta pare să conducă la creșterea sarcinii pentru autoritățile naționale de statistică și pentru respondenți. Cu toate acestea, Comisia confirmă cererea insistentă a utilizatorilor pentru aceste informații. 7. Domenii care pot fi îmbunătățite sau modificate Pentru viitorul apropiat, Eurostat intenționează să îmbunătățească și mai mult calitatea datelor FATS prin dezvoltarea și armonizarea metodologiei în vederea: - punerii în aplicare a unei perioade de tranziție fără probleme a nomenclaturii din NACE Rev. 2 pentru datele FATS externe, care ar conduce la o mai bună comparabilitate internațională, - calcularea agregatelor UE începând din anul de referință 2009, atât pentru datele FATS interne cât și externe. Pe termen mediu, atunci când elaborează statistici FATS, statele membre ar putea să utilizeze ca instrument comun registrul EuroGroups (REG). REG este în curs de elaborare și va conține date privind grupurile de întreprinderi, unitățile lor constituente și caracteristicile lor. Acest lucru permite alinierea codului de țară al UIC la care aparțin întreprinderile și astfel va ameliora calitatea statisticilor FATS. Eurostat lucrează în prezent la regulamentul-cadru de integrare a statisticilor privind întreprinderile (Framework Regulation Integrating Business Statistics - FRIBS) pentru a institui un cadru juridic comun pentru colectarea, elaborarea, transmiterea și difuzarea sistematică a statisticilor europene referitoare la activitatea economică, la structura și performanțele sectorului întreprinderilor. Cerințele privind FATS vor fi reevaluate în cadrul FRIBS. [1] Articolul 2 din Regulamentul (CE) nr. 716/2007. [2] Articolul 2 din Regulamentul (CE) nr. 716/2007. [3] Disponibil la adresa: http://epp.eurostat.ec.europa.eu/cache/ITY_OFFPUB/KS-AR-09-014/EN/KS-AR-09-014-EN.PDF . [4] Regulamentul (CE) nr. 1893/2006 al Parlamentului European și al Consiliului din 20 decembrie 2006. [5] Articolul 6 alineatul (2) din Regulamentul (CE) nr. 716/2007. [6] http://epp.eurostat.ec.europa.eu/portal/page/portal/eurostat/home . [7] http://circa.europa.eu/Members/irc/dsis/foreignaffiliatesstatistics/library?l=/public&vm=detailed&sb=Title . [8] Drapelele CETO regrupează țările în conformitate cu Regulamentul (CE) nr. 295/2008 al Parlamentului European și al Consiliului din 11 martie 2008 privind statisticile structurale de întreprindere: Țări mari: DE, FR, IT, UK Țări medii: BE, DK, ES, GR, IE, NL, AT, PL, PT, FI, SE, NO Țări mici: BG, CZ, EE, CY, LV, LT, LU HU, MT, RO, SI, SK [9] P. 42 din manualul de recomandări FATS, versiunea 2009.